钦定古今图书集成/明伦汇编/官常典/第097卷 > 楚王牙忽都
## 钦定古今图书集成/明伦汇编/官常典/第097卷 > 楚王牙忽都

按《元史》本传：“牙忽都祖父拨绰，睿宗庶子也。拨绰之
母曰马一实，乃马真氏。拨绰骁勇善骑射，宪宗命大
将军北征钦察有功，赐号拔都。岁丁巳，分土诸侯王，
赐蠡州三千三百四十七户为其食邑。拨绰娶察浑
灭儿乞氏，生薛必烈杰儿，薛必烈杰儿娶弘吉剌氏，
生牙忽都。牙忽都年十三，世祖命袭其祖父统军。至”
元十二年，从北安王北征。十三年，失列吉叛，遣人诱
胁之，牙忽都不从，事王益忠谨。八鲁浑、拔都儿、粘闿
与海都通，相率引去。王遣牙忽都将兵追之，擒八鲁
浑等以献。未几，失列吉、约木忽儿、脱帖木儿等反，以
兵攻王。脱帖木儿生致牙忽都，使失列吉拘系之。牙
忽都与王亲臣那台等谋逃归，事觉，那台等被杀，复
系牙忽都，困辱备至。十四年，兀鲁兀台、伯颜帅师讨
叛，失列吉约木忽儿迎战。牙忽都潜结赤斤帖木儿、
秃秃哈乱其阵。失列吉军乱，因得脱走，见帝，须发尽
白。帝闵之，赏赉甚厚。至元十八年，加封耒阳州五千
三百四十七户。二十一年，命与秃秃哈同讨海都。牙
忽都先进，逻得谍人，知其虚实，直前冲敌阵，破其精
兵，海都败走，得所俘掠军民而还。朵儿朵哈上其功，
诏赐钞币、铠甲、弓矢。其后北安王驻帖木儿河，乃颜
也不坚有异图。也不坚引兵趋怯绿怜河大帐，王遣
阔阔出、秃秃哈率众追之，那怀之民扰攘不知所从。
牙忽都将三百骑进至阿赤怯地，会王帐下逊笃思
部兵逃去，牙忽都谕之使还。时怯必秃忽儿霍台诱
蒙古军二万从乃颜，牙忽都知之，夜袭其河上军，突
入帐中，遇忽都、灭儿坚，几获之，间道逸去。二十七年，
海都入寇，时朵儿朵哈方居守大帐，诏遣牙忽都同
力备御，军未战而溃。牙忽都妻帑辎重驻不思哈喇
岭上，悉为药木忽儿、明理帖木儿所掠。牙忽都与其
子脱列帖木儿相失，独与十三骑奔还。世祖抚慰嘉
叹，赐爵镇远王，涂金银印，以弘吉剌氏女赐之，资装
特厚。复命纳里忽、彻彻不花往锡命其部属同时被
剽掠者，以故相桑哥家财分赐之，仍各赐白金五十
两、珠子一、酒卮、钞币称是。又命牙忽都居北安王第
二帐。王薨，帝命掌大帐，固辞。成宗立，命牙忽都常侍
左右。武宗抚兵漠北，请以子脱列帖木儿从。大德五
年，海都、笃哇合军入寇，脱列帖木儿将兵千人拥护先后力战，功多。在军十年，成宗崩，安西王阿难荅与
明理帖木儿窥望神器，牙忽都曰：“世祖皇帝之嫡孙
在，神器所当属。安西，藩王也，入继非制。”武宗即位，以
其父子劳效忠勤，益厚遇之，进封楚王，赐金印，置王
傅。以驸马都尉都剌哈之女弟弘吉烈氏为楚王妃，
又以叛王察八儿亲属赐之。脱列帖木儿袭封镇远
王。至大三年，察八儿来归，宗亲皆会。牙忽都进曰：“太
祖皇帝削平四方，惟南土未定，列圣嗣位，未遑统一。
世祖皇帝混一四海，顾惟宗室诸王，弗克同堂而燕。
今陛下洪福齐天，拔都罕之裔，首巳附顺，叛王察八
儿举族来归，人民境土，悉为一家。地大物众，有可恃
者焉，有不可恃者焉。昔我太祖有训，世祖诵之，臣与
有闻，治乱国者，宜以法齐之，所以辨上下，定民志。今
请有以整饬之，则人将有所劝惩，惟陛下鉴之。”帝嘉
纳其言。牙忽都薨，仁宗命脱列帖木儿嗣楚王。延祐
中，明宗西出，脱列帖木儿坐累徙西番，没入其家赀
之半。明宗即位，制曰：“脱列帖木儿何罪？其转徙籍没，
岂不以我故耶？其复故号，人民赀帑悉归之。”脱列帖
木儿薨，子八都儿立。八都儿薨，有子三人：曰燕帖木
儿，曰速哥帖木儿，曰朵罗不花。燕帖木儿嗣，时年十
有二。妃弘吉剌氏，哈只儿驸马之女孙，速哥失里皇
后之从妹也。